**Սիրելի՛ շրջանավարտներ**

Շնորհավորում եմ բոլորիդ այնքան սպասված եւ հուզիչ այս պահի՝ դպրոցական Վերջին զանգի կապակցությամբ:

Կյանքի նոր շրջափուլ մտնելու սահմանագծին յուրաքանչյուրդ այսօր ե՛ւ ամփոփում եք անցած դպրոցական տարիները, հիշում ձեռքբերումներն ու թերացումները, ե՛ւ ծրագրում անցնելիք հետագա ուղին, անելիքներն ու ցանկությունների իրականացման հնարավորությունները:

Մաղթում եմ, որ սպասվող ճամփան ձեզ համար լինի հնարավորինս անփորձանք ու դյուրին, որ վաղվա օրվան եւ հանդիպող դժվարություններին նայեք լավատեսությամբ, իսկ պատահող խոչընդոտները չընկճեն ձեզ, այլ միայն փորձառություն եւ կամք ավելացնեն ձեր ջանքերին:

Օրվա առիթով շնորհավորում եմ նաեւ ձեր ուսուցիչներին եւ ծնողներին, որոնց համար եւս հուզումնառատ եւ պատասխանատու պահ է սա: Նրանք բոլորն էլ, ձեր իղձերին զուգահեռ, յուրաքանչյուրիդ համար իրենց փափագած ապագայի պատկերն ունեն, ձեզ հետ կապված՝ տեսանելի եւ թաքուն հույսեր ու ցանկություններ:  
Թո՛ղ իրագործվեն բոլորիդ նվիրական ու բարի երազանքները, թո՛ղ Հայոց աշխարհում միշտ տիրի խաղաղությունը՝ հնարավորություն տալով կյանք մտած ամեն հայորդու իր ուժը, միտքն ու գիտելիքները ներդնել միմիայն անձնական բարեկեցություն եւ բարեշեն հայրենիք կերտելու գործում:

Սիրելի՛ շրջանավարտներ, բարօրություն, լուսավոր ապագա եւ հաջողություններ եմ ցանկանում ձեզ կյանքի՝ սպասվող ճանապարհի բոլոր պարունակներում:  
Ուժ, կորով եւ հաստատակամություն եմ մաղթում այն նպատակների իրականացման համար, որոնք ձեզնից յուրաքանչյուրն այսօրվա ճամփաբաժանին ունի իր մտքում եւ հոգում: